กสทช.สั่งชะลอพิจารณาหลักเกณฑ์ประมูล 900/1,800MHz รอสนช.เคาะบอร์ดใหม่ 19 เม.ย.นี้
กสทช.สั่งชะลอพิจารณาหลักเกณฑ์ประมูล 900/1,800MHz รอสนช.เคาะบอร์ดใหม่ 19 เม.ย.นี้
11 เม.ย. 2561

นายฐากร ตัณฑสิทธิ์ เลขาธิการ คณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) เปิดเผยว่า ที่ประชุมกสทช.มีมติให้ชะลอการพิจารณาร่างประกาศ กสทช. เรื่องหลักเกณฑ์และวิธีการอนุญาตให้ใช้คลื่นความถี่สำหรับกิจการโทรคมนาคม ย่าน 1740-1785/1835-1880 เมกะเฮิร์ตซ์ (MHz), ร่างประกาศกสทช. เรื่องหลักเกณฑ์และวิธีการอนุญาตให้ใช้คลื่นความถี่สำหรับกิจการโทรคมนาคม ย่าน 890-895 MHz /935-940 MHz, ร่างประกาศ กสทช.เรื่องแผนความถี่วิทยุกิจการโทรคมนาคมเคลื่อนที่สากล (IMT) ย่านความถี่ 824-839/869-884 MHz
และร่างประกาศเรื่องแผนความถี่วิทยุกิจการเคลื่อนที่ย่านความถี่ 885-895/930-940 MHz ออกไปก่อน จนกว่าสภานิติบัญญัติแห่งชาติ (สนช.) จะมีการดำเนินการลงมติสรรหา กสทช. ชุดใหม่ในวันที่ 19 เม.ย.61
“ที่ประชุมกสทช.วันนี้ มีมติให้ชะลอการพิจารณาร่างประกาศ กสทช. เรื่องหลักเกณฑ์และวิธีการอนุญาตให้ได้คลื่นความถี่สำหรับกิจการโทรคมนาคมย่าน 1800 MHz ออกไปก่อน จนกว่า สนช.จะมีการดำเนินการลงมติสรรหา กสทช. ชุดใหม่ในวันที่ 19 เม.ย.61 ซึ่งหากออกมาเป็นประการใด สำนักงาน กสทช.จะได้พิจารณาดำเนินการต่อไปอีกครั้งหนึ่ง รวมถึงชะลอการพิจารณา เรื่องหลักเกณฑ์และวิธีการอนุญาตให้ได้คลื่นความถี่สำหรับกิจการโทรคมนาคมย่าน 900 MHz เนื่องจากรอผลการศึกษาก่อน”นายฐากร แถลง
ทั้งนี้ หลักเกณฑ์การประมูลคลื่นความถี่ 1800 MHz ที่ สำนักงาน กสทช.ได้เสนอต่อคณะกรรมการ กสทช.นั้น ยังคงให้ใช้ในหลักเกณฑ์เดิม คือ มีการเปิดประมูล 3 ใบอนุญาตๆ ละ 15 MHz รวม 45 MHz และ บมจ.จัสมิน อินเตอร์เนชั่นแนล (JAS) ไม่สามารถเข้าร่วมประมูลคลื่นความถี่ 1800 MHz และ 900 MHz ได้
อย่างไรก็ตาม หากเปิดประมูลใบอนุญาตคลื่นความถี่ 1800 MHz ได้ในเดือนพ.ค-มิ.ย.61 คาดว่าน่าจะทันกับการสิ้นสุดใบอนุญาต 1800 MHz ที่จะสิ้นสุดอายุสัญญาสัมปทานในวันที่ 15 ก.ย.61